|  |
| --- |
| +\*xfs\*pvs\*lsu\*cvA\*xBj\*qkc\*oEa\*dvk\*ckk\*Dak\*pBk\*-+\*yqw\*rDx\*hzD\*CDu\*yni\*krn\*ajm\*EDt\*Djo\*jus\*zew\*-+\*eDs\*lyd\*lyd\*lyd\*lyd\*yCx\*Bwv\*cEj\*DFs\*vyF\*zfE\*-+\*ftw\*vkl\*oij\*mab\*xua\*gws\*vEg\*uay\*tfk\*qbb\*onA\*-+\*ftA\*yal\*wah\*ybh\*cjc\*liC\*Buz\*psk\*ikz\*xhk\*uws\*-+\*xjq\*oju\*gsy\*bFk\*bsh\*Dnb\*Bmw\*iaw\*yfo\*iEs\*uzq\*- |

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **ŽUPANIJSKA SKUPŠTINA**

KLASA: 400-01/24-01/24

URBROJ: 2140-01-24-3

Krapina, 10. prosinca 2024.

Na temelju članka 18. Zakona o proračunu („Narodne novine“ broj 144/21), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 150/11, 144/12, 123/17, 98/19 i 144/20) i članka 17. Statuta Krapinsko-zagorske županije („Službeni glasnik Krapinsko-zagorske županije“ broj 13/01, 5/06, 14/09, 11/13, 13/18, 05/20, 10/21 i 15/21 – pročišćeni tekst) Županijska skupština Krapinsko-zagorske županije na 20. sjednici održanoj 10. prosinca 2024. godine donosi

##### O D L U K U

##### o izvršavanju Proračuna Krapinsko-zagorske županije za 2025. godinu

1. **OPĆE ODREDBE**

**Članak 1.**

Ovom Odlukom uređuje se struktura Proračuna Krapinsko-zagorske županije za 2025. godinu (u daljnjem tekstu: Proračun), njegovo izvršavanje, upravljanje financijskom i nefinancijskom imovinom Krapinsko-zagorske županije (u daljnjem tekstu: Županija), opseg zaduživanja i jamstva, korištenje namjenskih prihoda, prava i obveze korisnika proračunskih sredstava, ovlasti župana u izvršavanju Proračuna te druga pitanja u svezi s izvršavanjem Proračuna.

**Članak 2.**

Korisnici Proračuna u smislu ove Odluke jesu:

1. proračunski korisnici:
	1. županijska upravna tijela,
	2. ustanove kojima je Županija osnivač i koje su uvrštene u Registar proračunskih i izvanproračunskih korisnika;
2. izvanproračunski korisnik – Županijska uprava za ceste Krapinsko-zagorske županije (uvrštena u Registar proračunskih i izvanproračunskih korisnika);
3. ustanove i neprofitne organizacije kojima je Županija osnivač, a koje nisu uvrštene u Registar proračunskih i izvanproračunskih korisnika;
4. trgovačka društva i druge pravne osobe u kojima je Županija većinski vlasnik ili ima odlučujući utjecaj na upravljanje;
5. ostali korisnici Proračuna – pravne i fizičke osobe kojima se osiguravaju proračunska sredstva za realizaciju pojedinog projekta (jedinice lokalne samouprave, ustanove, udruge građana i fizičke osobe).

Korisnici proračuna iz stavka 1. točke 1., 2., 3. i 4. ovog članka obvezatno primjenjuju odredbe Zakona o proračunu i ove Odluke koje se odnose na izradu financijskih planova, upravljanje novčanim sredstvima, zaduživanje i davanje jamstva, izvještavanje, te nadzor nad poslovanjem i korištenjem proračunskih sredstava, a proračunski i izvanproračunski korisnici dodatno i zakonske odredbe o proračunskom računovodstvu.

1. **STRUKTURA PRORAČUNA**

**Članak 3.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Financijski planovi proračunskih korisnika iz stavka 1. ovoga članka odnose se i na financijske planove upravnih tijela jedinica lokalne i područne (regionalne) samouprave.

Proračun se sastoji od općeg dijela, posebnog dijela i obrazloženja.

Opći dio proračuna sadrži sažetak Računa prihoda i rashoda i Računa financiranja te Račun prihoda i rashoda i Račun financiranja. Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji. U računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Posebni dio proračuna sastoji se od plana rashoda i izdataka proračuna Županije i njezinih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe, koji se sastoje od aktivnosti i projekata.

Obrazloženje proračuna sadrži obrazloženje općeg dijela proračuna i obrazloženje posebnog dijela proračuna. Obrazloženje općeg dijela proračuna sadrži obrazloženje prihoda i rashoda, primitaka i izdataka proračuna i prenesenog manjka odnosno viška proračuna. Obrazloženje posebnog dijela proračuna temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

Obrazloženje financijskog plana proračunskog i izvanproračunskog korisnika sastoji se od obrazloženja općeg dijela financijskog plana i obrazloženja posebnog dijela financijskog plana proračunskog i izvanproračunskog korisnika. Ako proračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun odnosno financijski plan donosi.

1. **PLANIRANJE I IZVRŠAVANJE PRORAČUNA**

**Članak 4.**

Župan te čelnik proračunskog i izvanproračunskog korisnika odgovoran je za planiranje i izvršavanje svog dijela Proračuna odnosno financijskog plana.

Ako se u tijeku proračunske godine zbog nastanka novih obveza za Proračun Županije ili promjena gospodarskih kretanja povećaju rashodi i/ili izdaci, odnosno smanje prihodi i/ili primici Proračuna Županije, župan može obustaviti izvršenje pojedinih rashoda i/ili izdataka.

Sredstva za financiranje javnih rashoda Županije u 2025. godini raspoređena su prema organizacijskoj klasifikaciji (razdjeli), pri čemu su upravna tijela određena za nositelje sredstava za svoje programe te za programe proračunskih korisnika za koje su proračunski nadležni. Sredstva za financiranje rashoda koji se odnose na javnu upravu i administraciju raspoređena su u Upravnom odjelu za financije i proračun te u Upravnom odjelu za opću upravu, imovinsko-pravne i zajedničke poslove (rashodi za zaposlene, materijalni rashodi, financijski rashodi, rashodi za ulaganja u osnovna sredstva za rad).

**Članak 5.**

Korisnici Proračuna iz članka 2. stavka 1. točke 1. ove Odluke financijske planove su dostavili i isti su uvršteni u Proračun Županije.

**Članak 6.**

Proračunski korisnici mogu preuzeti obveze na teret Proračuna tekuće godine samo za namjene i do visine utvrđene Proračunom ako su za to ispunjeni svi zakonom i drugim propisima utvrđeni uvjeti.

Korisnici iz stavka 1. ovog članka dužni su do kraja siječnja 2025. godine izraditi plan likvidnosti te isti dostaviti upravnom odjelu nadležnom za financije.

Proračunski korisnici mogu preuzeti obveze po ugovorima koji zahtijevaju plaćanje u sljedećim godinama, neovisno o izvoru financiranja, isključivo na temelju odluke Župana koju predlaže nadležni županijski upravni odjel.

Plaćanja koja proizlaze iz obveza preuzetih u skladu s ovim člankom proračunski korisnici moraju kao obvezu uključiti u financijski plan u godini u kojoj obveza dospijeva.

**Članak 7.**

Rukovoditelj proračunskog korisnika odgovoran je za planiranje i izvršavanje svog dijela Proračuna.

Odgovornost za izvršavanje Proračuna znači odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava te utvrđivanje prava naplate i izdavanje naloga za naplatu u korist proračunskih sredstava.

Radi upravljanja likvidnošću Proračuna za rashode i izdatke veće od 10.000,00 EUR za koje je nastala obveza koja dospijeva u proračunskoj godini mora se izvršiti rezervacija sredstava prema dospijeću tih obaveza sukladno planu likvidnosti.

Pročelnici upravnih tijela odgovorni su za planiranje i izvršavanje Proračuna u dijelu koji se odnosi na djelokrug upravnog tijela kojim upravljaju.

Rukovoditelj proračunskog korisnika odgovoran je za zakonito, svrhovito i za ekonomično raspolaganje proračunskim sredstvima.

Rukovoditelj upravnog odjela ima pravo i obvezu nadzirati poslovanje i namjensko korištenje proračunskih sredstava iz vlastitih izvora Županije kao i ostvarenje i trošenje namjenskih prihoda i primitaka te vlastitih prihoda proračunskih korisnika iz svoje nadležnosti.

Ako se u tijeku izvršavanja Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena.

Odluku o umanjenju i obustavi doznake sredstava donosi župan na prijedlog proračunski nadležnog upravnog odjela.

**Članak 8.**

Upravna tijela i proračunski korisnici odgovorni su za potpunu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s namjenama.

Prihodi što ih upravna tijela Županije ostvare obavljanjem djelatnosti prihodi su Proračuna i uplaćuju se na račun Proračuna.

Prihodi koje proračunski korisnici ostvaruju obavljanjem vlastite i ostalih djelatnosti ustupaju se tim korisnicima te se ista mogu koristiti sukladno Pravilniku o načinu korištenja nenamjenskih donacija i vlastitih prihoda proračunskih korisnika Krapinsko-zagorske županije. Vlastiti i namjenski prihodi proračunskog korisnika iskazuju se u izvorima financiranja financijskog plana.

Proračunski korisnici iz stavka 2. ovog članka obvezni su o ostvarenju vlastitih prihoda tromjesečno izvještavati proračunski nadležna upravna tijela kroz sustav lokalne riznice. Uz tromjesečno izvještavanje, nadležno upravno tijelo može zatražiti izvještavanje i u drugim rokovima, a po potrebi i dodatna izvješća vezana uz vlastite prihode.

Župan može posebnom odlukom obvezati ustanove da dio vlastitih prihoda i/ili ostvarenih nenamjenskih viškova odnosno dobiti uplaćuju u Proračun te utvrditi namjenu korištenja tih prihoda sukladno zakonskim propisima.

**Članak 9.**

Pogrešno ili više uplaćeni prihodi u Proračun vratit će se uplatiteljima na teret tih prihoda, na temelju dokumentiranog zahtjeva.

Nalog za povrat prihoda iz stavka 1. ovoga članka daje pročelnik tijela nadležnog za financije.

**Članak 10.**

Rashodi i izdaci Proračuna koji se financiraju iz namjenskih prihoda i primitaka (prihodi s protuobvezom) izvršavat će se do iznosa naplaćenih prihoda i primitaka za te namjene.

Iznimno od stavka 1. ovog članka, župan može odlučiti da se pojedini rashodi i izdaci pokrivaju i na teret ostalih proračunskih prihoda, a najviše do visine planiranih iznosa.

Uplaćeni, a manje planirani ili neplanirani namjenski prihodi mogu se koristiti za aktivnosti i/ili projekte za koje su namijenjeni, do visine naplaćenih sredstava.

Namjenski prihodi i primici koji se ne iskoriste u tekućoj godini, prenose se u sljedeću proračunsku godinu.

Kada se rashodi i izdaci Proračuna na istoj aktivnosti ili istom projektu izvršavaju iz više različitih izvora prihoda i primitaka, župan može odlučiti da se rashodi i izdaci izvršavaju najviše do visine ukupno planiranog iznosa projekta ili aktivnosti, neovisno o izvoru proračunskih prihoda i primitaka.

U slučaju kada se planirani namjenski prihodi za financiranje projekata zbog dinamike priljeva ostvaruju u iznosu manjem od financijskog plana, omogućava se korištenje kratkoročnog kredita za premošćenje navedenog jaza nastalog zbog različite dinamike priljeva sredstava i dospijeća obveza, bez obzira što kratkoročni kredit nije prikazan u financijskom planu odnosno Proračunu.

**Članak 11.**

Aktivnosti i projekti koji se financiraju iz sredstava Europske unije te kapitalni projekti koji nisu izvršeni do kraja 2024. godine mogu se prenijeti i izvršavati u 2025. godini ako su ispunjeni osnovi preduvjeti:

1. Proračunska sredstva osigurana u Proračunu 2024. godine za aktivnosti i projekte koji se prenose, moraju ostati na kraju 2024. godine neizvršena ili izvršena u iznosu manjem od planiranog, bez izvršenih preraspodjela tijekom 2024. godine,
2. Prenesene aktivnosti i projekti mogu se izvršavati u 2025. godini uz suglasnost župana,
3. Korisnici podnose zahtjev za prijenos najkasnije do 15. siječnja 2025. godine, a uz zahtjev su dužni dostaviti ugovor i račun za obveze nastale u 2024. godini, s dospijećem plaćanja u 2025. godini.

**Članak 12.**

Odluku o otpisu ili djelomičnom otpisu potraživanja Županije donosi nadležno tijelo sukladno posebnom propisu.

**Članak 13.**

Stvarna naplata prihoda nije ograničena visinom prihoda planiranih u Proračunu.

Iznosi rashoda i izdataka utvrđeni u Posebnom dijelu Proračuna smatraju se najvišim iznosima, pa stvarni rashodi i izdaci za pojedinu proračunsku stavku ne smiju biti veći od odobrenih iznosa.

**Članak 14.**

Sredstva za rashode poslovanja proračunskih korisnika te sredstva za aktivnosti i projekte koja se izvršavaju kao subvencije, pomoći i donacije (transferi ostalim korisnicima), raspoređuje župan ukoliko krajnji korisnik nije utvrđen u Posebnom dijelu Proračuna, programima javnih potreba ili drugim aktom Županijske skupštine.

**Članak 15.**

Sredstva za pokroviteljstva raspoređuje župan.

**Članak 16.**

Proračunska zaliha osigurava se u iznosu od 55.000,00 EUR, a koristit će se za zakonski utvrđene namjene.

O korištenju proračunske zalihe odlučuje Župan.

**Članak 17.**

Sklapanje ugovora provodi se sukladno Uputi o tijeku postupka stvaranja ugovornih obveza i Planu nabave.

Uputu i Plan nabave iz stavka 1. ovog članka donosi župan.

Plaćanje predujma moguće je samo iznimno i na temelju prethodne suglasnosti župana, uz ishođenje odgovarajućeg jamstva za povrat sredstava u slučaju neizvršenja posla za sva plaćanja predujmom u iznosu većem od 1.500,00 EUR.

**Članak 18.**

Ustanove i trgovačka društva iz članka 2. ove Odluke provode postupak nabave sukladno zakonskim propisima i svojem godišnjem planu.

U postupak javne nabave koja se financira proračunskim sredstvima djelomično ili u cijelosti, ustanova odnosno trgovačko društvo dužno je uključiti i predstavnika Županije.

**Članak 19.**

Naredbodavac za sve isplate na teret proračunskih sredstava je župan odnosno zamjenik župana sukladno propisima i danim ovlaštenjima.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Pročelnik upravnog tijela ili ovlaštena osoba mora prije isplate provjeriti i potpisom potvrditi pravni temelj i visinu obveze koja proizlazi iz knjigovodstvene isprave te navesti oznaku proračunske stavke na teret koje se vrši plaćanje. Naredbodavatelj za sve isplate na teret proračunskih sredstava je Župan. Župan će obustaviti plaćanje, ukoliko nisu ispunjeni uvjeti određeni zakonima i ovom Odlukom, a na prijedlog pročelnika Upravnog odjela za financije i proračun.

Instrumenti osiguranja plaćanja primljeni od pravnih i/ili fizičkih osoba kao sredstvo osiguranja naplate potraživanja ili izvođenja radova odnosno pružanja usluga dostavljaju se upravnom odjelu nadležnom za financije.

Evidenciju svih izdanih i primljenih instrumenata osiguranja plaćanja vodi upravni odjel nadležan za financije.

**Članak 20.**

Iskaz o procjeni fiskalnog učinka dužan je izraditi predlagatelj (Upravni odjeli) prilikom izrade prijedloga propisa i akata planiranja (projekata, planova, programa, sporazuma, strategija, pravilnika, odluka i zaključaka i sl.).

**Članak 21.**

Zaključivanje pisanog ugovora obvezno je u sljedećim slučajevima:

* za sredstva Proračuna koja se izvršavaju kao subvencije, donacije i pomoći, osim za sredstva dodijeljena kao nagrade;
* za projekte i aktivnosti koje izvršavaju proračunski korisnici iznad zakonskog standarda;
* za sve nabave roba, usluga i izvođenje radova, čija vrijednost bez PDV-a iznosi 13.000,00 EUR i više;
* za osobne usluge (autorske honorare, ugovore o djelu, usluge odvjetništva i sl.), usluge agencije studentskog servisa.

Ugovor o kapitalnoj pomoći/donaciji mora sadržavati odredbu prema kojoj će se odobrena sredstva doznačiti korisniku tek po predočenim dokazima o njihovom namjenskom korištenju, (ugovor s izvođačem/dobavljačem i/ili račun odnosno situacija).

Ugovor o tekućoj pomoći, donaciji, subvenciji može se izvršavati bez uvjeta iz prethodnog stavka, ali je korisnik dužan dostaviti izvještaj o utrošenim sredstvima po dovršetku projekta ili aktivnosti, odnosno najkasnije do kraja proračunske godine.

Upravna tijela dužna su jedan primjerak ugovora dostaviti upravnom odjelu nadležnom za financije u roku od osam dana od dana potpisa.

1. **LOKALNA RIZNICA**

**Članak 22.**

Županija ima uvedenu djelomičnu lokalnu riznicu za svoje proračunske korisnike. Djelomična lokalna riznica podrazumijeva postojanje vlastitih žiro-računa proračunskih korisnika.

Proračunskim korisnicima Zavodu za prostorno uređenje i Javnoj ustanovi za upravljanje zaštićenim dijelovima prirode Krapinsko-zagorske županije „Zagorje zeleno“ uvedena je puna lokalna riznica.

**Članak 23.**

Čelnici pravnih osoba Proračunskih korisnika iz članka 2. ove Odluke odgovorni su za točnost, vjerodostojnost i zakonsku osnovu izdanog naloga za isplatu sredstava putem lokalne riznice Županije na obrascu zahtjeva za isplatu iz riznice.

 **Članak 24.**

Proračunskim korisnicima kojima je uvedena djelomična lokalna riznica i dalje posluju preko vlastitih žiro-računa, na način da podnose zahtjeve za isplatu iz riznice, a obvezni su tromjesečno dostavljati izvještaje o izvršenju proračuna upravnom odjelu nadležnom za financije sve do provođenja druge faze uvođenja Riznice.

**Članak** **25**.

Tijekom 2025. godine uvodi se sustav rizničnog poslovanja na razini proračuna i proračunskih korisnika Krapinsko-zagorske županije i Objedinjene glavne knjige proračuna, koji se temelji na jedinstvenom računovodstveno-informatičkom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Krapinsko-zagorske županije.

Poslovanje u Riznici obavlja se na način da se svi prihodi proračuna i proračunskih korisnika uplaćuju u jedinstveni račun Riznice i sva plaćanja izvršavaju se s tog računa, a računi proračunskih korisnika se zatvaraju.

 U proračunu Županije iskazuju se i evidentiraju vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.

Svi proračunski korisnici Krapinsko-zagorske županije sukladno fazama uspostave Riznice, obvezni su zatvoriti svoje žiro račune, a sredstva koja se nalaze na računu obvezni su uplatiti u Proračun Krapinsko-zagorske županije.

Sve aktivnosti provođenja implementacije Riznice definiraju se Odlukom o uvođenju riznice.

## UPRAVLJANJE FINANCIJSKOM I NEFINANCIJSKOM IMOVINOM

**Članak 26.**

Raspoloživim novčanim sredstvima na računu Proračuna upravlja župan.

Slobodna novčana sredstva Proračuna mogu se oročavati kod poslovnih banaka poštujući načela sigurnosti i likvidnosti.

Odluku o oročavanju sredstava donosi župan.

**Članak 27.**

Županijska skupština može, na prijedlog župana, odlučiti o kupnji dionica ili udjela u trgovačkom društvu ako su za kupnju osigurana sredstva u Proračunu i ako se time štiti javni interes odnosno interes Županije.

U slučaju da prestane javni interes Županije za vlasništvo dionica ili udjela u kapitalu pravnih osoba, Županijska skupština, na prijedlog župana, može odlučiti da se dionice odnosno udjeli u kapitalu prodaju, ako to nije u suprotnosti s posebnim zakonom.

Sredstva ostvarena prodajom dionica ili udjela u kapitalu mogu se koristiti samo za otplatu duga ili za nabavu imovine Županije.

1. **ZADUŽIVANJE I DAVANJE JAMSTVA**

**Članak 28.**

Županija se može zaduživati kratkoročno i dugoročno, davati suglasnost za zaduživanje te davati jamstvo, u skladu s Zakonom o proračunu, Zakonom o lokalnoj i područnoj (regionalnoj) samoupravi i Statutom Županije.

Opseg zaduživanja i jamstava Krapinsko-zagorske županije utvrđuje se temeljem planova otplate po zaduživanju i jamstvima odobrenim sukladno Zakonu o proračunu i Statutu Županije.

Očekivani iznos ukupnog duga na kraju 2025. godine iznosi 1.293.614,27 EUR, što je obveza po postojećim (ugovorenim) kreditima. U 2025. godini Krapinsko-zagorska županija planira kreditno zaduženje u iznosu od 13.000.000,00 EUR. Sredstva su namijenjena za financiranje kapitalnih projekata u okviru programa Nacionalnog plana oporavka i otpornosti, izgradnja Područne škole Poznanovec i sufinanciranje izgradnje Regionalnog centra za gospodarenje otpadom sjeverozapadne Hrvatske - Piškornica.

Stanje danih jamstava za zaduživanje na kraju 2025. godine iznosi 0,00 EUR.

Stanje danih suglasnosti za zaduživanje na kraju 2025. godine iznosi 1.911.830,90 EUR.

Odluku o kratkoročnom zaduživanju Županije donosi župan, a Županija se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza, najduže do 12 mjeseci. Krapinsko-zagorska županija ima sklopljeni Ugovor o kratkoročnom revolving kreditu (Dodatak III.) na iznos od 4.000.000,00 EUR najkasnije do 30. ožujka 2025. godine.

U 2021. godini Krapinsko-zagorska županija je dobila beskamatni zajam iz Državnog proračuna s namjenom sanacija šteta od potresa u iznosu od 1.327.228,08 EUR, a isti je potrebno vratiti najkasnije do kraja 2029. godine.

Ukupne godišnje obveze Županije u 2025. godini, mogu iznositi najviše do 20% ostvarenih prihoda u 2024. godini. U iznos ukupne godišnje obveze uključen je iznos prosječnog godišnjeg anuiteta po kreditima, zajmovima i suglasnostima iz članka 121., stavka 1. Zakona o proračunu, te dospjele obveze iskazane u zadnjem raspoloživom financijskom razdoblju.

# URAVNOTEŽENJE PRORAČUNA

**Članak 29.**

Ako tijekom godine dođe do neusklađenosti planiranih prihoda/primitaka i rashoda/izdataka Proračuna, izvršit će se njihovo ponovno uravnoteženje, putem rebalansa proračuna. Rebalansom proračuna mijenja se isključivo plan za tekuću proračunsku godinu i u njemu se iskazuju podaci o tekućem planu za proračunsku godinu, povećanju/smanjenju tekućeg plana i novom planu za proračunsku godinu.

Kada je riječ o rebalansu financijskog plana proračunskih korisnika koji je vezan uz financiranje iz izvora općih prihoda i primitaka odnosno iz nadležnog proračuna Županije, podrazumijeva se da navedenom nije moguće pristupiti bez suglasnosti Županije odnosno preraspodjela ili rebalansa proračuna.

Proračunski korisnici koji tokom godine ostvare vlastite i namjenske prihode koji nisu bili planirani, uravnotežuju se rebalansom financijskog plana koji je ili postaje sastavni dio rebalansa proračuna Županije. Ukoliko i naknadno, nema provođenja rebalansa proračuna, s usvojenim rebalansom financijskog plana proračunskih korisnika iz izvora vlastitih i namjenskih prihoda, postupa se u skladu sa proračunskim odredbama kojima se omogućava fleksibilnost do visine uplaćenih sredstava.

Župan može odobriti preraspodjelu sredstava unutar pojedinog razdjela i između pojedinih razdjela na prijedlog pročelnika nadležnog Upravnog tijela i uz suglasnost pročelnika Upravnog odjela za financije i proračun, s tim da umanjenje pojedine stavke rashoda ne može biti veće do 5% sredstava na razini skupine i utvrđenih na stavci rashoda u proračunu koja se umanjuje.

Iznimno, preraspodjela sredstava unutar izvora financiranja opći prihodi i primici može se izvršiti najviše do 15% na razini skupine ekonomske klasifikacije ako se time osigurava povećanje sredstava učešća Županije planiranih u proračunu za financiranje projekata koji se financiraju iz sredstava Europske unije. Nadalje, iznimno, sredstva učešća Županije planirana u proračunu za financiranje projekata koji se financiraju iz sredstava Europske unije iz izvora financiranja opći prihodi i primici te sredstva za financiranje projekata koja se refundiraju iz pomoći Europske unije mogu se preraspodjeljivati: (1) bez ograničenja unutar istog razdjela organizacijske klasifikacije, (2) najviše do 145% između projekata različitih razdjela organizacijske klasifikacije.

O izvršenim preraspodjelama, župan izvještava Županijsku skupštinu u polugodišnjem i godišnjem izvještaju o izvršenju proračuna.

# IZVJEŠTAVANJE

**Članak 30.**

Polugodišnji i godišnji izvještaj o izvršenju proračuna dostavlja se Županijskoj skupštini u rokovima propisanim Zakonom o proračunu i na način određen u Pravilniku o polugodišnjem i godišnjem izvještaju o izvršenju proračuna i financijskog plana.

**Članak 31.**

Proračunski korisnik i izvanproračunski korisnik dužan je svoj polugodišnji i godišnji izvještaj o izvršenju financijskog plana, usvojen od strane upravljačkog tijela, dostaviti nadležnom upravnom tijelu u rokovima propisanim Zakonom i podzakonskim aktima. Nadležna upravna tijela dužna su polugodišnje i godišnje izvještaje o izvršenju financijskih planova proračunskih i izvanproračunskih korisnika dostaviti Upravnom odjelu za financije sukladno utvrđenim rokovima.

Izvanproračunski korisnik polugodišnji i godišnji izvještaj o izvršenju financijskog plana za proteklo razdoblje, zajedno s obrazloženjem, dostavlja putem proračunski nadležnog upravnog odjela, nadležnom odjelu za financije u rokovima utvrđenim Zakonom o proračunu.

Upravni odjel nadležan za financije izvještaj iz stavka 1. ovog članka dostavlja županu zajedno s polugodišnjim i godišnjim izvještajem o izvršenju Proračuna.

Trgovačko društvo u kojem Županija ima najmanje 25% udjela u kapitalu dužno je najkasnije u roku od 9 mjeseci nakon isteka poslovne godine, ali najmanje 30 dana prije objave poziva za sjednicu skupštine trgovačkog društva, dostaviti županu, putem proračunski nadležnog upravnog tijela, dnevni red sjednice skupštine trgovačkog društva te podnijeti sve revizijske izvještaje i izvještaje nadzornih tijela za proteklu poslovnu godinu.

**Članak 32.**

1. **NADZOR**

Pročelnik upravnog tijela ima pravo i obvezu nadzirati poslovanje i namjensko korištenje proračunskih sredstava kod proračunskog i izvanproračunskog korisnika za kojeg je nadležan.

Ako se u tijeku izvršavanja Proračuna utvrdi da su sredstva nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava, o čemu će odluku donijeti župan, a na prijedlog nadležnog upravnog tijela.

1. **ZAVRŠNA ODREDBA**

**Članak 33.**

Ova Odluka objavit će se u „Službenom glasniku Krapinsko-zagorske županije“, a stupa na snagu 01. siječnja 2025. godine.

 **PREDSJEDNIK**

 **ŽUPANIJSKE SKUPŠTINE**

  **Zlatko Šorša**

**Dostaviti:**

* + - 1. Ministarstvo financija, Zagreb, Katančićeva 5,
			2. Župan,
			3. „Službeni glasnik KZŽ“, za objavu,
			4. Za prilog zapisniku,
			5. Za Zbirku isprava,
			6. Pismohrana.